| BeskæftigelsesudvalgetFolketingetChristiansborg1240 København K |
| --- |

Beskæftigelsesudvalget har den 24. marts 2017 stillet følgende spørgsmål nr. 340 (alm. del) efter ønske fra Josephine Fock til udlændinge- og integrationsministeren, som hermed besvares.

**Spørgsmål nr.** **340:**

Vil ministeren kommentere henvendelsen fra Niels Bjørn Larsen sendt til Beskæftigelsesudvalget den 19. februar 2017, vedr. revision af Integrationsgrunduddannelsen jf. BEU alm. del – bilag 148?

**Svar:**

Generelt kan jeg oplyse, at det er arbejdsgiverens ansvar at sikre sig, at en udlænding har ret til at arbejde i Danmark. Udlændingemyndighederne yder en omfattende vejledningsindsats i forhold til virksomhederne, både generelt og konkret, og har vedvarende fokus på, hvordan denne kan forbedres, så virksomhederne har de bedst mulige forudsætninger for at overholde reglerne.

Når det er sagt, er jeg enig i, at vi både kan og bør gøre mere for at gøre det så enkelt som muligt for arbejdsgiverne at gennemskue, om en udlænding har ret til at arbejde her i landet. Regeringen vil derfor se på, hvilke yderligere tiltag vi kan implementere for at gøre det lettere for arbejdsgivere at overholde reglerne ved ansættelse af tredjelandsborgere, jf. min besvarelse af spørgsmål nr. 339 (alm. del) fra Beskæftigelsesudvalget.

|  |  |  |
| --- | --- | --- |
| Inger Støjberg | / | Anne Thorsen |